For et par uger siden var planen, at Thomas Kastrup-Larsen (S) udtrådte af byrådet med udgangen af juli. Det nye - nyoprettede - direktørjob på UCN tiltræder han imidlertid allerede 1. juni. Det betyder, at han siger farvel til byrådet med udgangen af maj. På det tidspunkt er den demokratiske proces internt i Socialdemokratiet for at udpege en ny spidskandidat - og måske borgmester for resten af indeværende valgperiode - knapt nok afsluttet. Urafstemningens resultat offentliggøres 6. juni. I skrivende stund er to kandidater kendt, gruppeformand og byrådsmedlem Lasse Frimand Jensen og folketingsmedlem Flemming Møller Mortensen . Flere kan nå at melde sig som kandidater; fristen udløber på onsdag. Helle træder til igen Hvis Lasse Frimand Jensen - eller et andet nuværende byrådsmedlem - bliver ny spidskandidat, ligger det i kortene, at vedkommende tager over som borgmester de resterende to et halvt år af valgperioden. Bliver derimod Flemming Møller Mortensen spidskandidat, må byrådsgruppen af sin midte udpege en midlertidig borgmester. Denne proces kan imidlertid - med Thomas Kastrup-Larsens fremrykkede afsked - først finde sted, efter at han reelt er fratrådt. Derfor er forventningen, at 1. viceborgmester Helle Frederiksen (S) fra 1. juni igen må træde til som fungerende borgmester og holde stolen varm, indtil man kender urafstemningens resultat og konsekvenserne deraf. Vil udvikle Aalborg som uddannelsesby Imens rykker Aalborgs førstemand gennem ni år ind i et job, hvor han fortsat kan arbejde med et felt, der har optaget ham i hans år som politiker, nemlig at udvikle Aalborg som uddannelsesby. Han er selv et produkt af dette, eftersom det var et studium på AAU, der lokkede ham fra fødebyen Kalundborg til Aalborg. UCN er i færd med en omstilling fra at se sig selv som uddannelsesinstitution til at være samfundsaktør - en proces, hvor uddannelse, innovation og erhvervsliv spiller tæt sammen. På samme måde som Thomas Kastrup-Larsen med politiker-kasketten på har været med til. Og UCN’s bestyrelsesformand ved ret præcist, hvad han får med ansættelsen. Formanden hedder Mads Duedahl. Han er nu regionsrådsformand, men var i en årrække Venstre-rådmand i Aalborg - under Thomas Kastrup-Larsen.

Referat:
At Aalborgs afgående borgmester, Thomas Kastrup-Larsen, har landet et job som direktør på professionshøjskolen UCN, betyder - også - at han forlader borgmesterstolen hurtigere end varslet.